Broj: 711-I-310-P-378-17/19-07-11

Zagreb, 8. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice** **Kolinde Grabar-Kitarović, Predsjednice Republike Hrvatske**,na 38. sjednici, održanoj 8. veljače 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Kolinde Grabar-Kitarović, Predsjednice Republike Hrvatske, neće se pokrenuti, s obzirom da Povjerenstvo iz raspoloživih podataka i dokumentacije te dostavljenih očitovanja nadležnih državnih tijela, u vezi okolnosti mogućeg boravka dužnosnice u Villi Silente na Visu, nije utvrdilo postojanje okolnosti koje bi upućivale na moguću povredu odredbi ZSSI-a.**

Obrazloženje

Protiv dužnosnice Kolinde Grabar-Kitarović, Predsjednice Republike Hrvatske podnesena je 27. listopada 2017.g. anonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-6600-P-378/17-01-2, povodom koje je otvoren predmet broj P-378/17.

U prijavi se navodi kako se dužnosnica družila na jahti i odsjedala u Vili Silente na Visu, u vlasništvu Hrvatka Šimunića, koji je, prema navodima u prijavi, poduzetnik koji duguje desetine milijuna kuna te jedan od najvećih poreznih utajivača i prijestupnika u gospodarskom poslovanju. Navedena osoba godinama je na izbornoj listi Hrvatske demokratske zajednice na lokalnim izborima, a na listama Stranke umirovljenika je i njegova supruga. Navedena osoba također je razvojačeni branitelj i vlasnik hotela Residence u Dubravi, gostionice Gundulić, Vile Silente na Visu i niza trgovačkih društava. U prijavi se dalje navode okolnosti poslovanja tvrtki u vlasništvu navedene osobe, odnos prema zaposlenicima, plaćanjima i dugovanjima prema trećim subjektima i prema Republici Hrvatskoj, kreditima, potraživanjima i dr.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 39. stavkom 5. ZSSI-a propisano je da Povjerenstvo za odlučivanje o sukobu interesa ima pravo pribaviti činjenice i dokaze djelovanjem drugih tijela javne vlasti te da su nadležna tijela u Republici Hrvatskoj, na zahtjev Povjerenstva, dužna bez odgode dostaviti zatražene obavijesti i dokaze.

Člankom 11. stavkom 1. ZSSI-a propisano je da se darom u smislu tog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Sukladno članku 11. stavku 2. ZSSI-a darovima u smislu tog Zakona ne smatraju se uobičajeni darovi između članova obitelji, rodbine i prijatelja te državna i međunarodna priznanja, odličja i nagrade. Člankom 11. stavkom 3. ZSSI-a propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Člankom 5. stavkom 4. ZSSI-a propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 4. stavkom 5. ZSSI-a propisano je da su povezane osobe u smislu navedenog Zakona su bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Uvidom u Registar dužnosnika utvrđeno je da je Kolinda Grabar-Kitarović stupila na dužnost Predsjednice Republike Hrvatske 19. veljače 2015.g. Člankom 3. stavkom 1. točkom 1. ZSSI-a propisano je da je Predsjednik Republike Hrvatske dužnosnik u smislu navedenog Zakona, stoga je i dužnosnica Kolinda Grabar-Kitarović, povodom obnašanja dužnosti Predsjednice Republike Hrvatske, obvezna postupati sukladno odredbama ZSSI-a.

U svrhu provjere vjerodostojnosti navoda iz podnesene prijave, odnosno provjere upućuju li navedene okolnosti na moguću povredu odredbi ZSSI-a, a prvenstveno članka 11. ZSSI-a, Povjerenstvo je, na temelju članka 39. stavka 5. ZSSI-a, od nadležnog tijela državne uprave koje raspolaže relevantnim podacima - imajući na umu da je dužnosnica štićena osoba te da je prilikom svakog boravka u javnom ili privatnom prostoru nužno praćena i štićena od strane Uprave za posebne poslove sigurnosti Ministarstva unutarnjih poslova, i od drugih subjekata, zatražilo potrebne podatke i dokumentaciju.

Povjerenstvo je tako od objekta Villa Silente na Visu zatražilo očitovanje je li dužnosnica Kolinda Grabar-Kitarović tijekom 2017.g. boravila u Villi Silente te, ukoliko jest, u kojem razdoblju i tko je i na koji način snosio troškove njezinog boravka. Dopis je poslan u tri navrata, dana 8. svibnja 2018.g., 30. svibnja 2018.g. i 20. lipnja 2018.g., ali je vraćen s naznakom „Obaviješten nije podigao pošiljku“.

Povjerenstvo je od Ministarstva unutarnjih poslova zatražilo očitovanje jesu li službene osobe Uprave za posebne poslove sigurnosti MUP-a u 2017.g. obavljale posao osiguranja i zaštite štićene osobe Kolinde Grabar Kitarović, Predsjednice Republike Hrvatske, na specificiranoj adresi objekta Villa Silente, na Visu.

Ministarstvo unutarnjih poslova je dana 26. lipnja 2018.g. dostavilo očitovanje, URBROJ: 511-01-20-1500-236/3-18 od 12. lipnja 2018.g., u kojem se navodi kako je dužnosnica Kolinda Grabar-Kitarović štićena osoba 1. kategorije za koju se provode mjere osiguranja i zaštite 24 sata dnevno. Također, sukladno važećim pravnim propisima o postupanju policijskih službenika na poslovima osiguranja štićenih osoba, objekata i prostora, Ministarstvo nije u mogućnosti dostaviti bilo kakve podatke o mjestu i vremenu osiguranja bilo koje štićene osobe koju osiguravaju policijski službenici Uprave za posebne poslove sigurnosti.

Na dodatno traženje Povjerenstva, da Ministarstvo unutarnjih poslova dostavi isključivo podatke o predmetnoj adresi i vremenskom razdoblju štićenja dužnosnice, bez podataka o osobama koje su donosile odluke i izvršavale poslove osiguranja i zaštite dužnosnice, i drugih podataka o načinu obavljanja istih poslova, Ministarstvo unutarnjih poslova je dopisom, URBROJ: 511-01-20-1500-236/6-18 od 22. kolovoza 2018.g., dostavilo očitovanje u kojem se navodi kako su traženi podaci klasificirani odredbama Pravilnika o tajnosti službenih podataka Ministarstva unutarnjih poslova („Narodne novine“ broj: 107/2012). Podaci o mjestu i vremenu izvršenja posebnog osiguranja na koje se odnosi zahtjev Povjerenstva klasificirani su podaci čijim otkrivanjem bi se potencijalno ugrozila sigurnost štićene osobe i štetilo uspješnom izvršavanju zadaća nadležnih službi Ministarstva unutarnjih poslova, navodi se u očitovanju.

Slijedom navedenog, iz podataka dostupnih Povjerenstvu te podataka zatraženih i dostavljenih djelovanjem drugih tijela javne vlasti, Povjerenstvo nije utvrdilo da je dužnosnica Kolinda Grabar-Kitarović u predmetnom razdoblju boravila na brodu ili objektu u vlasništvu Hrvatska Šimunića. Isto tako, iz navoda u prijavi nije utvrđeno postojanje okolnosti koje bi upućivale da bi dužnosnica s navedenom osobom bila povezana osoba u smislu odredbi ZSSI-a.

Stoga Povjerenstvo zaključuje kako ne raspolaže relevantnim saznanjima iz kojih bi proizlazilo da je dužnosnica Kolinda Grabar-Kitarović boravila na brodu ili objektu u vlasništvu Hrvatska Šimunića, niti da bi mogućim boravkom dužnosnica počinila povredu odredbi ZSSI-a.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICAPOVJERENSTVA

Nataša Novaković, dipl.iur.

Dostaviti:

1. Dužnosnica Kolinda Grabar-Kitarović, elektroničkom dostavom
2. Objava na internetskoj stranici Povjerenstva
3. Pismohrana